Droë krane by gewilde rusplek in HarrismithBergview-kompleks in Harrismith (Foto: Bergview/Facebook) Verskeie woonbuurte in en rondom Harrismith in die Vrystaat het nie enige water in hul krane nie. Dit is veral ŉ probleem vir die Bergview-kompleks, die gewilde stilhouplek vir reisigers tussen Gauteng en KwaZulu-Natal. Evelyn Duperron van die HIT Residents Association sê dit is al weke lank dat gebiede soos Lotusville, Intabazwe, die Bergview-kompleks en die groot EAC Abbattoir nie ŉ druppel water in hulle krane het nie. Bergview-kompleks is langs die N3 geleë en het verskeie restaurante en ŉ hotel. Duperron, wie se huis laagliggend geleë is, sê daar is ŉ brandweerkraan skuins oorkant haar huis en vragmotors hou gereeld daar stil om water uit die brandweerkraan te tap omdat daar geen ander uitweg is nie. Volgens haar pomp MAP Water, die entiteit wat vir water en sanitasie in die gebied verantwoordelik is, beslis water, maar hulle pomp nie genoeg water sodat dit by die verskillende woonbuurte kan uitkom nie. Vragmotors hou in die dorp stil om water te tap (Foto verskaf) Willem König, voorsitter van HIT Residents Association, sê as MAP Water optimaal pomp, behoort niemand ŉ probleem te hê met watertoevoer nie. “Ek is al vyf jaar lank hierby betrokke en daar is heeltemal genoeg water om dit by almal uit te kry. As daar moontlik ŉ stukkende klep of ŉ lekkasie op ŉ pyp is, dan sal die water nie by almal uitkom nie.” König sê hy sukkel om kontak te maak met die munisipale bestuurder, Sam Makhubu. “Ons het vir hulle verskillende oplossings voorgestel, maar ons kry nie enige terugvoer nie.” Volgens hom word sowat 20% van inwoners in Harrismith hierdeur geraak en daar is sommige inwoners wat al vyf weke lank nie enige water in hul krane het nie. Bergview (Foto: Bergview/Facebook) Marinus van Sandwyk, eienaar van die Spur by die Bergview-kompleks, sê dié sentrum sukkel al die laaste agt dae lank met watertoevoer. “Dit kom vir so 10 minute lank aan, en dan kom daar nie meer enige water uit die kraan nie. Ons is dankbaar vir die bestuurder van die Bergview-kompleks, Irma Maritz, wat saam met haar seuns water met vragmotors aanry. Sonder hulle sou ons dit nie kon oorleef nie.” Van Sandwyk sê meeste van sy klante kom van Gauteng of KwaZulu-Natal en hulle wil graag die badkamers gebruik. “As daar nie water aangery is nie, sou dit nie moontlik gewees het nie.” Hy sê ook daar is nie enige reaksie van die munisipaliteit oor die waterprobleme nie. “Dit reën goed by ons, so hier is genoeg water, en dit laat besoekers kopkrap oor hoekom daar nie enige water in die krane is nie.” Hy sê die Bergview-kompleks skep werksgeleenthede vir inwoners in die omgewing – sowat 5 000 mense van Warden tot Van Reenen, en die sentrum is natuurlik ook baie afhanklik van vakansiegangers se ondersteuning. Irma Maritz, bestuurder van die Bergview-komplex, sê meer as 430 000 motors het verlede jaar in Desember by hulle stilgehou vir ŉ blaaskans. “Dit is dus vir ons prioriteit om elke kliënt gelukkig en tevrede te hou.” Sy het ŉ vragmotor wat sowat 25 000 liter kan vervoer wat ses tot sewe keer per dag gaan water haal, en twee wipbakvragmotors wat elkeen 4 000 liter kan vervoer wat tot 15 keer per dag gaan water haal. Die vragmotors ry al sedert 5 Desember elke dag om water te gaan haal. Een van die twee reservoirs by die kompleks, wat elkeen 120 000 liter water hou, was gister dolleeg en die tweede een was net meer as ŉ kwart vol. Hulle hou die restaurante en winkels se JoJo-tenks vol om seker te maak dat hulle steeds hul klante kan bedien. Sy moes in ŉ stadium ook van die vrouetoilette sluit, omdat dit glad nie kon spoel nie – daar was geen waterdruk nie. Wanneer die vragmotors nie in die dorp kan water kry nie, moet hulle 25 km ver ry om in Tshiame te gaan skep. “Ons het al ŉ paar keer met die munisipale bestuurder gesels, maar kry nie enige antwoorde nie.” Sy is dankbaar vir elke vakansieganger wat by die kompleks stilhou en begrip het vir die situasie. Sam Makhubu, munisipale bestuurder by die Maluti-a-Phofung- plaaslike munisipaliteit, sê aan Maroela Media hy is bewus van die probleem en het ook verskeie navrae van inwoners ontvang. Hy het Maroela na MAP Water verwys as die entiteit wat verantwoordelik is vir water en sanitasie in die gebied. Kelopeloe Mongake, woordvoerder van MAP Water, sê hulle het die reservoirs tydelik gesluit om te bepaal waar die probleem lê en dit wil voorkom of ŉ klep gesluit was. “Ons het die klep oopgemaak en daar was dadelik verbetering. Ons bly die situasie monitor.” Sy sê hulle vermoed dat daar persone is wat aan die infrastruktuur peuter. “Ons weet glad nie wie dit is nie, maar stel ondersoek in.” Sy het onderneem om verdere inligting te verskaf soos wat dit bekend raak. Maroela Media verneem ŉ groot aanleg in die gebied gebruik water wat vir Intabazwe bedoel is en daar is versoek dat die aanleg dié toevoer afsluit. Hulle het dit na bewering egter slegs vir ŉ dag lank gedoen. Mongake kon nie enige bevestiging hieroor gee nie. König het Saterdagoggend aan Maroela Media bevestig daar is steeds nie water by Bergview-kompleks nie en die situasie bly ook onveranderd vir die informele nedersetting en Lotusville.